এরপর তিনি ধর্মকে ‘ভাবাদর্শ’ বিবেচনা করে বলছেন- কিন্তু এই ‘ধর্মীয়’ ভাবাদর্শের একবার উদ্ভব হবার পর তা চলতি ধারণা-সামগ্রীর সঙ্গে সংগতি রেখে বিকশিত হয় এবং সেগুলিকে আরো বিকশিত করে।এর মাধ্যমে তিনি বোঝাতে চেয়েছিলেন ধর্মীয় অনুভূতি নিজেই হল সামাজিক সৃষ্টি এবং তাকে সমাজ ব্যবস্থা বা সমাজের ঐতিহাসিক বিকাশ থেকে আলাদা করা যায় না, বরং তা সামাজিক সম্পর্কসমূহের যোগফল। ধর্ম একবার প্রতিষ্ঠিত হবার পরে তা ঐতিহ্যের সাথে যুক্ত হয়ে যায়। এবং এই ঐতিহ্যের রক্ষণশীল উপাদান থাকে যার রূপান্তর ঘটে শ্রেনীসম্পর্ককে বা অর্থনৈতিক ব্যবস্থাকে উপজীব্য করে।